**Igatsus Jumala koja järele**

1 Laulujuhatajale, gati pillil mängijale: Korahi laste laul.

2 *Kui armsad on sinu hooned,
Issand Sebaot!*
3 *Issanda õuesid igatseb
ja ihaldab mu hing;
mu süda ja mu ihu
hüüavad rõõmsasti elava Jumala poole.*
4 *Lind on ju enesele aseme leidnud
ja pääsuke enesele pesa,
kuhu ta paneb oma pojad:
sinu altarid, Issand Sebaot,
mu kuningas ja mu Jumal!*
5 *Õndsad on need,
kes elavad sinu kojas;
nad kiidavad sind alati. Sela.*
6 *Õnnis on inimene,
kelle tugevus on sinus,
kelle mõttes on pühad teekonnad.*

**Palve katsumuses**

1 Taaveti palve.
*Issand, pööra oma kõrv ja kuule mind,
sest ma olen vilets ja vaene!*
2 *Hoia mu hinge, sest ma olen vaga!
Päästa sina, mu Jumal, oma sulane,
kes loodab sinu peale!*
3 *Ole mulle armuline, Issand,
sest ma hüüan su poole kogu päeva!*
4 *Rõõmusta oma sulase hinge,
sest sinu poole, Issand,
ma tõstan oma hinge!*
5 *Sest sina, Issand,
oled hea ja andeksandja,
ja rikas heldusest kõigile,
kes sind appi hüüavad.*
6 *Võta kuulda, Issand, mu palvet,
ja pane tähele mu anumise häält!*
7 *Oma ahastuse päeval
hüüan ma sind appi,
sest sa vastad mulle.*

**Kõik elavad kiitku Issandat**

1 *Halleluuja!
Kiitke Jumalat tema pühamus!
Kiitke teda tema võimsas taevalaotuses!*
2 *Kiitke teda tema vägevate tegude pärast!
Kiitke teda tema määratut suurust mööda!*
3 *Kiitke teda pasuna helidega!
Kiitke teda naabli ja kandlega!*
4 *Kiitke teda trummide ja ringtantsudega!
Kiitke teda keelpillide ja viledega!*
5 *Kiitke teda helisevate simblitega!
Kiitke teda kumisevate simblitega!*
6 *Kõik, kellel on eluõhku, kiitku Issandat!
Halleluuja!*